Samantha, la terza
Dress-codes ed auters giavischs dad umens

Jau hai survegnì in invit ad ina party, sin quel stat scrit; vestì da coctail giavischà. Sorry, ma coctails baiv jau, coctails na tir jau betg en. Betg che jau na possedess nagin vestì da coctail, jau hai schizunt trais, ma jau na poss propi betg avair sch'ins prescriva a mai tge che jau hai da trair en! Ma basta, jau vom a quella party, ed jau tir en ina propi sexy rassa, ina mini-mini rassa. (25 centimeters stoffa sco Christina Aguilera en in da ses videos.) Ma oha, il dress-code. Il portier na ma lascha betg en - che jau fetschia meglier, d'empruvar mes cletg sco sautunza da go-go cun quest outfit, manegia el. Ch'el ma dessi guardar in fatscha, e betg sin mias chommas sch'el discurria schon uschè arrogant cun mai, di, ni sbragel jau e flip total. Fuck dress-codes, segir in’invenziun dad in um! Mia ravgia na gida nagut. Ma excitada cun quel adrenalin da ravgia stöcklagescha vinavant, pah, fuck the party! 
Jau vom en la proxima bar, nua che nus essan bainvegnids, jau e mes minis. Jau fatsch in pèr pensiers. Dress-codes, cler ch'ins na po ir enturn dapertut sco in punk ni sco la dumengia en damaun cura ch'ins è sulet a chasa. In tschert dress-code datti adina, ma fa quel propi da basegn, e tgi prenda a nus il dretg da sez decider tge trair en? Pertge betg ir cun il pigiama a lavur, pertge betg cun jeans en l’opera ni blut cun skis? Clar mintgatant prescrivan las temperaturas tge ch'ins ha da trair en...
Ma pertge betg ir cul mini, in bel mini, ad ina party? Ina party, e betg en baselgia, bain chapì!
"Ta poss jau offrir insatge?" di tuttenina in vusch fitg masculina. "Gea, fitg gugent", di jau e ma sent ussa fitg bain en mes mini, jau hai puspè speranza che questa saira fineschia bain. Il possessur da la vusch fitg masculina è in dals bels exemplars, jau sun intgantada! Nus discurrin, riain, bavain, el paja e ma fa cumpliments. Tut gentleman m'envida el da vegnir tar el, a baiver anc in café. EI ma porta si da stgala, ma metta giu davant l'isch da sia chombra da durmir e jau sai; quest n'ha da far nagut pli cun café! Tranter in bitsch e l'auter scutina'l cun sia vusch masculina en mia ureglia: "Ed ussa, poppa, vom jau en mia chombra. Ti stas qua e ta tiras or, e cur che ti es blutta pos ti vegnir en!" EI svanescha.
Jau stun qua sco in chaun bastunà. Schon puspè davant ischs serrads... - Schon puspè in dress code!